[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.3.2008

COM(2008) 155 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών CARIFORUM, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι συνημμένες προτάσεις συνιστούν τα νομικά μέσα για την υπογραφή, την προσωρινή εφαρμογή και τη σύναψη συμφωνίας οικονομικής εταιρικής σχέσης (ΣΟΕΣ) μεταξύ της Ευρωπαϊκής Κοινότητας και των κρατών μελών της, αφενός, και των κρατών του Φόρουμ Καραϊβικής των κρατών ΑΚΕ (CARIFORUM), αφετέρου:

i) πρόταση απόφασης του Συμβουλίου για την υπογραφή και την προσωρινή εφαρμογή της ΣΟΕΣ·

ii) πρόταση απόφασης του Συμβουλίου για τη σύναψη της ΣΟΕΣ.

Η ΣΟΕΣ CARIFORUM αποτέλεσε αντικείμενο διαπραγματεύσεων σύμφωνα με τους στόχους για τις ΣΟΕΣ που προβλέπονται στη συμφωνία του Κοτονού[1] και στις οδηγίες διαπραγμάτευσης για τις συμφωνίες οικονομικής εταιρικής σχέσης με τα κράτη ΑΚΕ που εγκρίθηκαν από το Συμβούλιο στις 12 Ιουνίου 2002. Οι διαπραγματεύσεις ολοκληρώθηκαν με τη μονογράφηση της ΣΟΕΣ στις 16 Δεκεμβρίου 2007 πριν από τη λήξη του εμπορικού καθεστώτος που προβλέπεται στο παράρτημα V της Συμφωνίας του Κοτονού στις 31 Δεκεμβρίου 2007 και την απαλλαγή του Παγκόσμιου Οργανισμού Εμπορίου (ΠΟΕ) που καλύπτει το εν λόγω εμπορικό καθεστώς.

Κατά συνέπεια, όλα τα κράτη CARIFORUM συμπεριλήφθηκαν στον κατάλογο χωρών του παραρτήματος 1 του κανονισμού ΣΟΕΣ για την πρόσβαση στην αγορά που εγκρίθηκε από το Συμβούλιο στις 20 Δεκεμβρίου 2007[2] που έχουν επωφεληθεί από την προσφορά πρόσβασης στην κοινοτική αγορά, η οποία διατυπώθηκε στο πλαίσιο των ΣΟΕΣ από την 1η Ιανουαρίου 2008. Η συμπερίληψή τους στον εν λόγω κατάλογο θα γίνει μόνιμη με την κύρωσή της ΣΟΕΣ από το σύνολο των συμβαλλόμενων μερών. Κατ΄αυτόν τον τρόπο θα εξασφαλιστεί ένα ενιαίο εναρμονισμένο εμπορικό καθεστώς με την ΕΕ να παρέχει βελτιωμένη πρόσβαση στην αγορά σε όλα τα κράτη CARIFORUM, συμπεριλαμβανομένης της Αϊτής που αναγνωρίζεται ως λιγότερο ανεπτυγμένη χώρα από τα Ηνωμένα Έθνη.

Η ΣΟΕΣ Καραϊβικής είναι η πρώτη ολοκληρωμένη συμφωνία οικονομικής εταιρικής σχέσης που έχει συναφθεί. Περιλαμβάνει όλα τα μέτρα που απαιτούνται για τη θέσπιση ζώνης ελεύθερων συναλλαγών συμβατής με τις διατάξεις του άρθρου XXIV της ΓΣΔΕ 1994[3]. Επίσης, περιλαμβάνει τίτλο για τις υπηρεσίες, τις επενδύσεις και το ηλεκτρονικό εμπόριο, καθώς και τους σχετικούς πίνακες υποχρεώσεων που είναι συμβατοί με τις διατάξεις του άρθρου V της Γενικής Συμφωνίας για τις συναλλαγές στον τομέα των υπηρεσιών[4].

Η ΣΟΕΣ περιλαμβάνει επίσης διατάξεις όσον αφορά τη διευκόλυνση των τελωνειακών διαδικασιών και των εμπορικών συναλλαγών, τους τεχνικούς φραγμούς στο εμπόριο, τα υγειονομικά και φυτοϋγειονομικά μέτρα, τη γεωργία και την αλιεία, τις τρέχουσες πληρωμές και την κίνηση κεφαλαίων, τον ανταγωνισμό, την καινοτομία και την πνευματική ιδιοκτησία, τη διαφάνεια στις δημόσιες συμβάσεις, το διάλογο για χρηματοπιστωτικά θέματα, τη διαφάνεια και τις βέλτιστες πρακτικές στον τομέα της φορολογικής πολιτικής, καθώς και τις περιβαλλοντικές και τις κοινωνικές πτυχές. Η βιώσιμη ανάπτυξη προωθείται περαιτέρω μέσω της συμμετοχής της κοινωνίας των πολιτών και των βουλευτών σε μεικτές επιτροπές και ειδικούς μηχανισμούς διαβούλευσης.

Επίσης, ισχύουν διατάξεις για την αναπτυξιακή συνεργασία που καθορίζουν τομείς δράσεων προτεραιότητας για την εφαρμογή της ΣΟΕΣ. Κάθε μεμονωμένο ουσιαστικό κεφάλαιο της συμφωνίας περιλαμβάνει συγκεκριμένους τομείς συνεργασίας, ενώ μια δήλωση για την αναπτυξιακή συνεργασία δημιουργεί το σύνδεσμο με τη στρατηγική βοήθειας για το εμπόριο της ΕΕ και επισημαίνει την πρόθεση της Επιτροπής και των κρατών μελών να συνεισφέρουν σε ταμείο περιφερειακής ανάπτυξης.

Οι θεσμικές διατάξεις προβλέπουν μεταξύ άλλων ένα Κοινό Συμβούλιο CARIFORUM-ΕΚ («Κοινό Συμβούλιο») για την εποπτεία της εφαρμογής της ΣΟΕΣ. Το Κοινό Συμβούλιο θα αποτελείται από εκπροσώπους των κρατών CARIFORUM και μέλη του Συμβουλίου και της Επιτροπής. Το Κοινό Συμβούλιο επικουρείται από την Επιτροπή Εμπορίου και Ανάπτυξης CARIFORUM-EΚ.

Η ΣΟΕΣ περιλαμβάνει διατάξεις για τη θέσπιση ολοκληρωμένης παρακολούθησης του αντίκτυπου της ΣΟΕΣ, η οποία θα υποστηριχθεί με την πρόβλεψη κοινοβουλευτικής επιτροπής CARIFORUM-EΚ που θα αποτελέσει φόρουμ για τα μέλη του Ευρωπαϊκού Κοινοβουλίου και τις νομοθετικές αρχές των κρατών CARIFORUM. Επιπλέον, μια συμβουλευτική επιτροπή CARIFORUM-EΚ θα επικουρεί το Κοινό Συμβούλιο για την προώθηση του διαλόγου και της συνεργασίας μεταξύ των εκπροσώπων της κοινωνίας των πολιτών.

Μέχρι να τεθεί σε ισχύ η ΣΟΕΣ, η συμφωνία προβλέπει την προσωρινή εφαρμογή της συμφωνίας.

Η Επιτροπή έκρινε τα αποτελέσματα των διαπραγματεύσεων ως ικανοποιητικά και σύμφωνα με τις οδηγίες διαπραγμάτευσης από το Συμβούλιο και ζητά από το Συμβούλιο:

- να εγκρίνει την υπογραφή, εξ ονόματος της Ευρωπαϊκής Κοινότητας, της ΣΟΕΣ Καραϊβικής·

- να εγκρίνει την προσωρινή εφαρμογή της ΣΟΕΣ, μέχρι να τεθεί σε ισχύ·

- να συνάψει τη ΣΟΕΣ εξ ονόματος της Κοινότητας.

Το Ευρωπαϊκό Κοινοβούλιο θα κληθεί να δώσει τη σύμφωνη γνώμη του σχετικά με τη σύναψη της ΣΟΕΣ.

Tα κράτη μέλη αποτελούν επίσης συμβαλλόμενα μέρη της συμφωνίας, η οποία πρέπει, συνεπώς, να εγκριθεί από αυτά σύμφωνα με τις εσωτερικές διαδικασίες τους.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών CARIFORUM, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 57 παράγραφος 2, 133 παράγραφοι 1 και 5 και 181, σε συνδυασμό με το άρθρο 300 παράγραφος 2 πρώτο εδάφιο πρώτη φράση,

την πρόταση της Επιτροπής[5],

Εκτιμώντας τα ακόλουθα:

(1) Στις 12 Ιουνίου 2002, το Συμβούλιο εξουσιοδότησε την Επιτροπή να ξεκινήσει διαπραγματεύσεις συμφωνιών οικονομικής εταιρικής σχέσης με χώρες ΑΚΕ.

(2) Οι διαπραγματεύσεις αυτές ολοκληρώθηκαν και η συμφωνία οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της και των κρατών CARIFORUM (συμπεριλαμβανομένης της Αντίγκουα και Μπαρμπούντα, της Κοινοπολιτείας των Μπαχαμών, του Μπαρμπάντος, του Μπελίζ, της Κοινοπολιτείας της Ντομινίκα, της Δομινικανής Δημοκρατίας, της Γρενάδας, της Δημοκρατίας της Γουιάνας, της Αϊτής, της Τζαμάικα, της Ομοσπονδίας Άγιου Χριστόφορου και Νέβις, της Αγίας Λουκίας, του Αγίου Βικεντίου και των Γρεναδινών, της Δημοκρατίας του Σουρινάμ και της Δημοκρατίας του Τρινιδάδ και Τομπάγκο) (εφεξής «ΣΟΕΣ») μονογραφήθηκε στις 16 Δεκεμβρίου 2007.

(3) Σύμφωνα με το άρθρο 243 παράγραφος 4 της ΣΟΕΣ, ορισμένα στοιχεία της ΣΟΕΣ εφαρμόζονται δυνάμει του κανονισμού (EΚ) αριθ. 1528/2007 του Συμβουλίου.

(4) Το άρθρο 243 παράγραφος 3 της ΣΟΕΣ προβλέπει την προσωρινή εφαρμογή της μέχρι να τεθεί σε ισχύ.

(5) Με την επιφύλαξη της ενδεχόμενης μεταγενέστερης σύναψής της, είναι σκόπιμο να υπογραφεί η ΣΟΕΣ εξ ονόματος της Κοινότητας και να εφαρμοσθεί προσωρινά.

(6) Η παρούσα συμφωνία δεν θα επιδιώξει να επηρεάσει τα δικαιώματα των επενδυτών των κρατών μελών της Ευρωπαϊκής Ένωσης να επωφελούνται από τυχόν ευνοϊκότερη μεταχείριση που προβλέπεται από συμφωνία σχετική με επενδύσεις, στην οποία είναι συμβαλλόμενα μέρη κράτος μέλος και κράτος CARIFORUM. Τα κράτη μέλη μπορούν να διατηρούν και να συνάπτουν τέτοιες συμφωνίες εφόσον συμμορφώνονται με την κοινοτική νομοθεσία,

ΑΠΟΦΑΣΙΖΕΙ:

Άρθρο 1

Η υπογραφή της συμφωνίας οικονομικής εταιρικής σχέσης μεταξύ των κρατών CARIFORUM και της Ευρωπαϊκής Κοινότητας και των κρατών μελών της εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για τη σύναψη της εν λόγω συμφωνίας οικονομικής εταιρικής σχέσης.

Tο κείμενο της συμφωνίας επισυνάπτεται στην παρούσα απόφαση.

Άρθρο 2

Με την παρούσα εξουσιοδοτείται ο Πρόεδρος του Συμβουλίου να ορίσει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ευρωπαϊκής Κοινότητας, με την επιφύλαξη της σύναψής της.

Άρθρο 3

Η συμφωνία εφαρμόζεται προσωρινά σύμφωνα με το άρθρο 243 παράγραφος 3 της συμφωνίας, εν αναμονή της περάτωσης των διαδικασιών για τη σύναψή της. Η Επιτροπή θα δημοσιεύσει ανακοίνωση με πληροφορίες για την ημερομηνία προσωρινής εφαρμογής.

Βρυξέλλες, […]

Για το Συμβούλιο

Ο Πρόεδρος

[…]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΙΕΣ ΠΟΥ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή της συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και των κρατών CARIFORUM, αφετέρου

2. ΓΡΑΜΜΕΣ ΠΡΟΫΠΟΛΟΓΙΣΜΟΥ:

Κεφάλαιο και άρθρο: 12/20

Ποσό εγγεγραμμένο στον προϋπολογισμό για το εν λόγω οικονομικό έτος: 16 431 900 000 (ΠΣΠ 2008)

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις

( Πρόταση χωρίς δημοσιονομικές επιπτώσεις στις δαπάνες αλλά με δημοσιονομικές επιπτώσεις στα έσοδα – οι επιπτώσεις στα έσοδα είναι οι ακόλουθες:

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Για να προστατευθούν τα οικονομικά συμφέροντα των Κοινοτήτων από την απάτη και άλλες παρατυπίες, η Επιτροπή δύναται να διενεργεί επιτόπιους ελέγχους και επιθεωρήσεις σύμφωνα με το άρθρο 20 της Συμφωνίας Οικονομικής Εταιρικής Σχέσης μεταξύ των κρατών CARIFORUM και της Ευρωπαϊκής Κοινότητας και των κρατών μελών της. Αν κριθεί σκόπιμο, διενεργούνται έρευνες από την Ευρωπαϊκή Υπηρεσία Καταπολέμησης της Απάτης (OLAF), οι οποίες διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου. Η Επιτροπή διενεργεί τακτικούς ελέγχους βάσει εγγράφων και επιτόπιους ελέγχους.

5. ΑΛΛΕΣ ΠΑΡΑΤΗΡΗΣΕΙΣ

Όλοι οι εναπομένοντες τελωνειακοί δασμοί στα προϊόντα καταγωγής των περιφερειών ή κρατών ΑΚΕ που έχουν ολοκληρώσει διαπραγματεύσεις σχετικά με συμφωνίες οικονομικής εταιρικής σχέσης ή συμφωνίες που περιλαμβάνουν συμφωνίες που περιλαμβάνουν εμπορικές συμφωνίες συμβατές με τον ΠΟΕ καταργήθηκαν με την έγκριση του κανονισμού 1528/2007. Συνεπώς, δεν υπάρχουν συμπληρωματικές δημοσιονομικές επιπτώσεις που συνδέονται με την παρούσα πρόταση.

[1] Συμφωνία εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000, όπως αναθεωρήθηκε στο Λουξεμβούργο στις 25 Ιουνίου 2005

[2] Κανονισμός 1528/2007 του Συμβουλίου

[3] Γενική Συμφωνία Δασμών και Εμπορίου (1994)

[4] Γενική Συμφωνία για τις συναλλαγές στον τομέα των υπηρεσιών

[5] ΕΕ C […] της […], σ. […].